Glagoljica u danima oca Ante Gabrića

Radionice

Ovogodišnji Dani oca Ante Gabrića dolaskom predsjednika Društva prijatelja glagoljice gospodina Darka Žubrinića i gospođe Mirne Lipovac tajnice Društva donijeli su novu dimenziju svjesnosti o vrijednostima hrvatske pismenosti, duhovnosti, kulture i povijesti širih socioloških i geografskih razmjera, ali i dobronamjernosti da i mi, Metkovci, shvaćamo i podržavamo ono čega još nismo dovoljno svjesni. Naši su gosti došli kao hodočasnici Društva prijatelja glagoljice i njeni svjetski veleposlanici.

Dani oca Ante Gabrića, godišnja manifestacija, koja se ove godine održava pod motom ***Gladno dijete,***  goste i učenike, kao i građane Metkovića, višestruko su povezali u više predavanja i radionica. Shvatili smo koliku smo snagu dobili u hrani njihovog znanja kojom su nas pogostili. Doznali smo da smo izrastali u glagoljici iz Neretve.

Profesor Žubrinić nesebično je s nama podijelio članak Ivana Pederina, hrvatskoga povjesničara i germanista Pisma Ivana Kukuljevića Sakcinskog Pavlu Josefu Šafařiku o glagoljici iz kojega doznajemo vrlo važnu i senzacionalnu vijest o glagoljaštvu u Neretvi: *“* … *ovieh danah čitajući knjigu Cronaca della città e territorio di Narenta, descritta dal Signor Michele Rimandalu, nobile narentino e dottor laureato, In Vinegia 1788. našo sam na strani 93. medju ostalima, da je još poslie god. 1684 u pokrajini neretvanskoj bilo glagolitašah, po imenu biahu u gradu Neretvi glagoljski svetjenici I. Andria Jurišin iz Vida – II. Anton Dragoević iz Rujnice, III. Bartolomeo Glušević iz Metkovića, IV. Gregur Popović iz Dobranja V. Ivan Taslaković iz Draganja + 1778. Lovro Jerković iz Dorevca + 1754. VIII. Natal Majčica iz Dobranja, umro u Makarskoj 1708. Možebiti da ćete moći ovo upotriebiti u ovom izdanju vašieh toli važnieh Pamjatnikah koje ćemo mi, ako bog da na jezik hèrvatski prevesti, jer smatramo, da u noviem vremenu neima važnieg diela za nas, nego što su vaši glag. pamjatnici koji dadoše posve novi pravac historii književnosti naše.“*

Na sam rođendan oca Ante Gabrića, 28. veljače naši dragi gosti, u pratnji profesorice Vanje Gabrić, došli su do OŠ Stjepana Radića, gdje su se upoznali s knjižničarkom Ivanom Čarapinom u novoobnovljenoj knjižnici, koju bi poželjela svaka škola na svijetu. Ivana je zajedno s Vanjom radila na projektu ovogodišnjih Dana oca Ante Gabrića. Gosti su na poklon dobili knjigu Osnovna škola Stjepana Radića u Metkoviću 1845.-2007. dr. sc. Ivana Jurića. Razgledavajući lijepu i bogato ukrašenu školu upoznali su i ravnateljicu škole gospođu Boženu Nikoletić koja je i nakladnik knjige tiskane povodom 100. godišnjice rođenja Sluge Božjeg oca Ante Gabrića pod nazivom Naš otac Ante Gabrić, i to 2015. godine kad je otvorena kauza za proglašenjem blaženim našeg Metkovca.

Gosti su knjižnici poklonili knjige Vladimira Palečeka Rat protiv gladi (izdavač: Fond gladno dijete) na hrvatskom i engleskom jeziku. U Palečekovoj knjizi na 183. stranici nalazi se nama osobito zanimljivo pismo učenika II. a razreda ove škole. Učiteljici su, naknadno doznajemo Rini Šimunković, učenici umjesto cvijeća za Majčin dan poklonili novčani prilog za Međunarodni fond Gladno dijete. Razred je brojio 35 učenika (18 dječaka i 17 djevojčica) u školskoj godini 1974./1975.

Gosti su također školi poklonili glasila Bašćina, Krčki val, Matica, Miš, Hrvatski planinar kao i niz drugih listova. Slične poklone je dobila knjižnica Gimnazije, Gradska knjižnica Metković i Knjižnica Franjevačkog samostana na Humcu gdje ih je primio dr. sc fra. Andrija Nikić predsjednik Akademije znanosti i umjetnosti u Mostaru i predsjednik Hrvatskog kulturnog društva Napredak u Mostaru. Zaista je bio impresivan susret na znanstvenoj razini istaknutih stručnjaka, koji su posebno istaknuli značaj i povezanost glagoljske baštine i Humačke ploče koja je pisana bosančicom s pet glagoljaških slova, kao i samog humačkog muzeja. Ligatura koja se spominje u glazbi i glagoljici povezala je staru i novu crkvu svetog Ante na Humcu gdje se u vrijeme našeg dolaska odvijala duhovna obnova.

U Gimnaziji Metković goste je dočekao i toplo pozdravio ravnatelj Jozo Jurković koji je bio izrazito zadovoljan što se u Gimnaziji održava trosatna radionica na kojoj su se ujedinili učenici Gimnazije Metković te učenici OŠ Stjepana Radića i nešto učenika iz Srednje škole Metković, zajedno s profesorima Martinom Pačić, Ljubicom Jerković, Suzanom Nižić, Vanjom Gabrić, Anitom Cucom Bebić, Tatjanom Hazirović -Juračić, Ivanom Čarapinom, Antonijom Glamuzinom, Zoranom Vekić, Mirjanom Šutalo i Jagodom Krešić koja je likovno oplemenila školu. Goste je na školskoj ploči glagoljicom dočekala napisana dobrodošlica.

Atmosfera je bila predivna i svečana, a dolaskom uglednih gostiju oplemenjena spoznajom vrijednosti radionice, kao i saznanjem da su osnovci već u Gimnaziji, a srednjoškolci surađuju sa susjednim školama u zajedničkom projektu Glagoljica u danima oca Ante Gabrića. Metkovski učenici su tako zajedno učili gradivo koje im je tumačio profesor matematike dr. sc. Darko Žubrinić, a koji će možda nekom od nazočnih učenika biti i profesor na Fakultetu elektrotehnike i računarstva u Zagrebu na kojem predaje ili će surađivati u Društvu prijatelja glagoljice zajedno s njim i s gospođom Mirnom Lipovac. Kroz izvrsno vođenje radionice Darka Žubrinića i Mirne Lipovac izmjenjivale su se ugodne, baršunaste i magnetične intonacije koje su držale pozornost učenika u otkrivanju čuda glagoljice. Svaka nova informacija povećavala je napetost saznanja o vrijednosti glagoljice u zemlji i svijetu u svom osnovnom fenomenu slova, glasa, pojma i broja.

Nakon prezentacije gospođe Mirne Lipovac o općim značenjima i podrijetlu glagoljice, gospodin Darko Žubrinić počeo je vješati slova glagoljice na pravac, simpatično objašnjavajući da je to kao da na *štrik* stavljamo robu sušiti. Na četiri pravca po devet slova u svim mogućim značenjima doznali smo da je prof. Darku najdraži *buki*. Na drugoj ploči pisalo je Ana, Vanja, Mirna, ljubav, otac Ante Gabrić, Juraj Slovinac, misliti itd.

Na radionici učenicima i profesorima bili su predstavljeni i izloženi pretisci glagoljaških knjiga, a kojima se prilazilo s najvećim poštovanjem i radoznalošću, čak i u rukavicama da se vrijednosti ne bi oštetile. Uz slova glagoljice pažnju su privlačile i predivne iluminacije u kutovima i krajevima vrijednih knjiga i eksponata. Iako su već znali neke činjenice o glagoljici i Baščanskoj ploči, nazočni su doznali i druge vrlo zanimljive informacije poput činjenice da se u Istarskom razvodu hrvatski jezik spominje 25 puta, a da Vinodolski zakonik određuje zakonski feudalne odnose. Ponos je porastao kad su shvatili da su francuski kraljevi ruku polagali pri zakletvi na Reimski evanđelistar iz 1398.godine, a koji su napisali hrvatski glagoljaši u Pragu. Usvojili su i otkrili značaj Jurja Slovinca, profesora sa Sorbone koji je navodio „*Ovo je pismo hrvatsko*“, a njima razumljivo i na latinskom „Istud alfabetum est chroawaticum“.

Da su torbe teške učenici odavno znaju, a glagoljaške ih knjige po broju stranica i po težini već pripremaju za fakultet. Saznali su da Petrisov zbornik ima 700 stranica, i da se u njemu nalazi božićna pjesma U se vrime godišća. Grdovićev zbornik ima 1500 stranica i 20 kilograma. Hrvojev misal nalazi se u Instanbulu u Topkapi Saraju u knjižnici turskih sultana.

Glagoljaški Otčenaš i Prisega Nikole Šubića Zrinjskog na glagoljici u vrijeme bitke pod Sigetom 1566. godine, a u Parčićevom misalu iz 1893. bio je fortissimo radionice zadovoljnih učenika i profesora. Osim u Hrvatskoj, glagoljaški rukopisi nalaze se u 27 zemalja i više od 80 gradova svijeta, a ovdje ćemo nabrojiti samo dio. Newyorški misal, Berlinski misal, Vatikanski misal, Kopenhagenski misal, Oxfordski misal, Ilirico 4, Pariški zbornik, Moskovski misal, Bečki listići itd. Zanimljivo je da se svi nabrojeni tekstovi odnose na hrvatske glagoljske rukopise. Na kraju su uz dirigentsku palicu i sugestije profesora dirigenta Darka Žubrinića recitativno izgovarali i pjevali u triolama glagoljicu. Uz zahvalu i prigodne poklone s posvetom, gospođa Mirna Lipovac dobila je i cvijeće.

Gospođa Mirna Lipovac i gospodin Darko Žubrinić stekli su velike simpatije učenika i profesora koji su postali njihovi *fanovi*. Na osnovu naučenog gradiva iz glagoljice napravili su kasnije natpis na hamer-papiru OTAC ANTE GABRIĆ koji će biti izložen u Gimnaziji Metković. Pozdrav dobrodošlice gostima i ovaj natpis Otac Ante Gabrić bio je pod budnim okom profesorice hrvatskog jezika Martine Pačić. Gosti su vidjeli da je Gimnazija Metković u mreži e-škola, da je škola Ambasador Europskog parlamenta, škola u UNESCO udruženih škola, Škola partneri budućnosti, škola bogata ERASMUS projektima. Uz zbornicu kao izložbeni eksponat nalazi se logo škole s nazivom škole na glagoljici, Gimnazija Metković.

Vijest o gostovanju gospodina Žubrinića i gospođe Lipovac vrlo brzo se proširila izvan granica Metkovića. Uspomenu na Gimnaziju Metković imao je i jedan poseban učenik i zato njegov tekst prenosimo u cijelosti zbog svih budućih naraštaja Gimnazije.

*Dragi Darko, dragi svi, iznimno mi je drago da je gostovanje u Metkoviću imalo tako lijep odjek. Pogledao sam priloge uz elektroničku poštu i shvatio da nam povijesna kulturna baština treba biti ponos. Narod koji ima takvo bogatstvo ima pravo na bolju budućnost. Tebi i gospođi Lipovac čestitam, a sve drage Neretljane srdačno pozdravljam. Nekako mi je večeras zatitralo srce, vjerojatno s toga što su mi se evocirale uspomene iz svojih gimnazijskih dana u Metkoviću.*

*Srdačno Vas pozdravlja,*

*Nedjeljko Perić*

Gospodin Nedjeljko Perić, nekadašnji gimnazijski učenik ravnatelj je Inovacijskog centra Nikola Tesla Sveučilišta u Zagrebu, Fakultet elektrotehnike i računarstva, Zavoda za automatiku i računalno inženjerstvo. Gospodin Perić je u razdoblju od 2010. do 2014. godine bio dekan Fakulteta elektrotehnike i računarstva.

Radovi iz likovne radionice učenica Lane Oršulić, Helene Šimić, Antonije Vladimir, Barbare Medić i Eme Ivanković stopili su se sa radovima učenika iz metkovskih škola na temu Gladno dijete u izložbenom prostoru Gradskog kulturnog središta. Pažnju je privukla Mentalna kuhinja koju su realizirali Ivana Čarapina i Ante Leko profesori iz OŠ Stjepana Radića.

Učenici i profesori Gimnazije Metković zahvalni su za neprocjenjivo iskustvo stečeno na održanim radionicama i prilici da ovoj nadasve zanimljivoj i kompleksnoj tematici pristupe sa različitih kreativnih gledišta.

Vanja Gabrić, prof.